GiliGold/VAD_KnessetCorpus huggingface dataset:
צבי הנדל: אנחנו דורשים שהתקציב במשרד הקליטה בנושא קמ"ע יעמוד על 82,150 מיליון, לא אגורה פחות אם זה מה שצריך, על מנת לעמוד בהחלטת הממשלה.
צבי הנדל: אנחנו לא מדברים על הגדלה.
ד"ר שלמה סטברוב: אנחנו נמצאים פה בתהליך שלא התחיל היום, אלא הוא התחיל לפני שנה.
ד"ר שלמה סטברוב: לפני שנה קיצצו תקציב ב-10% או ב-8%.
ד"ר שלמה סטברוב: עכשיו ממשיכים לעשות בדיוק אותו הדבר, זה לא דבר חדש.
ד"ר שלמה סטברוב: זה לא משחק פוליטי פשוט, אלא זהו משחק חיסול של התוכנית הזו.
צבי הנדל: לא קיצצו עוד פעם.
צבי הנדל: כל תקציב המדינה קיצצו פעמיים, ופה קיצצו פעם אחת.
ד"ר שלמה סטברוב: לא.
ד"ר שלמה סטברוב: פעם אחת לפני שנה קיצצו פה תקציב, אני מתכוון לבסיס תקציב.
ד"ר שלמה סטברוב: קיצצו בבסיס תקציב לפני שנה ואנחנו קיבלנו ההבדל הזה מרזרבה.
ד"ר שלמה סטברוב: תודה לאל, קיצצו פעם שנייה אז הייתה גם רזרבה.
ד"ר שלמה סטברוב: התוכנית הזו צריכה עכשיו 82 מיליון שקל, וזה הוסכם גם על ידי משרד הקליטה וגם על ידי משרד האוצר.
ד"ר שלמה סטברוב: נותנים 69 מיליון וזה מה שהוא אמר באמת.
ד"ר שלמה סטברוב: זאת אומרת שעכשיו יש קיצוץ של בסיס תקציב של 15%, ואפילו אם נצליח לקבל את הכסף הזה מרזרבה, זאת אומרת שהורגים את התוכנית הזו, מפני שתוכנית קיימת וחיה רק כאשר היא מקבלת כסף מבסיס תקציב ולא מרזרבה.
ד"ר שלמה סטברוב: שם זה הכל בידיים של פקיד.
ד"ר שלמה סטברוב: זה trend.
צבי הנדל: לסיכום, אנחנו דורשים ממשרד הקליטה והאוצר לשבת על העניין הזה עוד לפני שאנחנו מגיעים להצבעות על התקציב.
צבי הנדל: זאת אומרת, השבוע.
צבי הנדל: אני רוצה קודם כל שהעניין הזה יהיה על השולחן, מעבר לויכוחים מי אשם אתה או הוא.
צבי הנדל: האוצר טוען: למה לא סידרתם את התקציב אחרת?
צבי הנדל: אני רוצה שאתם תוכיחו לו שלא היה במה לסדר את התקציב אחרת.
צבי הנדל: או שהוא יוכיח לכם שיכולתם אתם במסגרת הפנימית שלכם לתת עדיפויות אחרות.
צבי הנדל: אם יהיה צורך אנחנו נגיע עם העניין הזה לראש הממשלה, ואם יהיה צורך נפיל את התקציב.
צבי הנדל: אצלנו הנושא הזה הוא נושא שהוא ברור.
צבי הנדל: אני אומר את הדברים בצורה מאוד חדה, והם לא כל כך לאוזניים של האוצר, למרות שאני לא מתנגד שהוא ישמע אותם, אלא בעיקר לאוזניים של נציגי האוניברסיטאות.
צבי הנדל: אני רוצה שתלכו הביתה כאשר אתם יודעים שאנחנו לא ניתן לעניין הזה לעבור.
צבי הנדל: זאת אומרת, שיהיה איזה רוגע במערכת למרות הקוניקטורה הפוליטית הלא נעימה.
צבי הנדל: בעיננו זה דבר מוחלט וחשוב.
צבי הנדל: זהו דבר שהוא חוצה מפלגות ולא ניתן לזה לעבור.
צבי הנדל: ולכן, לפחות שהמערכת תהיה רגועה.
צבי הנדל: אנחנו מתביישים שזה עובד כך, אבל זו המדינה הכי טובה שיש לנו.
צבי הנדל: בעזרת ה' אנחנו נעשה ונצליח.
צבי הנדל: תודה לכם.
צבי הנדל: לבקשתו של סגן השר לקליטת עלייה נקיים את הישיבה בפורום מצומצם וסגור.
צבי הנדל: הבקשה הייתה בצדק, והסכמתי עם שגן השר מיד.
צבי הנדל: איננו רוצים שהדברים יתקבלו כאילו אנו מתערבים בשיקולים של משא ומתן לטובת אדם פרטי, כשמדובר בכספי ציבור.
צבי הנדל: לעצם העניין: קיבלתי אתמול אחר הצהריים פקס מהקבלן.
צבי הנדל: הוא סיפר לי שהייתה אצלו ישיבה – אינני יודע אם אתם מודעים לה.
חביב קצב: קראתי את המסמך עכשיו.
צבי הנדל: אני מבקש לשמוע איפה הדברים עומדים ובמה אנו יכולים להועיל כדי לקדם את הדברים.
טובה פינקלשטיין: אני מבינה שהרקע ידוע.
טובה פינקלשטיין: אפרט אותו רק בכמה מילים.
טובה פינקלשטיין: בשנת 1996 התחיל משרד הקליטה בפרויקט מקבצי הדיור לעולים קשישים מברית המועצות.
טובה פינקלשטיין: המקבצים הראשונים נלקחו ללא מכרז, ובעצם נלקחו המקבצים הזמינים שהיו לנו באותו זמן.
טובה פינקלשטיין: שיפרנו את הנושא במשך השנים, ואף דיווחנו על כך לוועדה בעבר.
טובה פינקלשטיין: היום המצב שונה לחלוטין: מקיימים מכרז, יש דרישות, היזמים בונים בתים ומאכלסים אותם.
טובה פינקלשטיין: הדברים פועלים בשגרה טובה למדי.
טובה פינקלשטיין: אני מבקשת להדגיש שהפרויקטים הראשונים נלקחו בשיטת "כל הבא ליד": לא באופן שיטתי, וזאת מתוך מצוקה אמתית והצורך לאכלס את העולים.
טובה פינקלשטיין: המקבצים שנלקחו לחמש שנים עם אופצייה למדינה לקחת עוד חמש שנים מגיעים כעת לפרקם.
טובה פינקלשטיין: מקבץ שנראה לנו בלתי מתאים לחלוטין למגורי עולים החלטנו שלא להאריכו.
טובה פינקלשטיין: כך עשינו במקבץ ברחוב ז'בוטינסקי 88 ברמת גן.
טובה פינקלשטיין: החלטנו שהוא אינו ראוי למגורי עולים והודענו ליזם שאנחנו עוזבים את המקבץ.
טובה פינקלשטיין: הכנו מקבץ חלופי בגבול בני-ברק – רמת-גן.
טובה פינקלשטיין: מספר הדירות שם הוא בדיוק אותו מספר דירות כמו במקבץ הקודם.
טובה פינקלשטיין: יש מקבצים שהחלטנו להאריך.
טובה פינקלשטיין: ניהלנו משא ומתן עם היזם, הורדנו מחירים באופן משמעותי מאוד, ובמקרים מסוימים ניהלנו לשם כך משא ומתן לחוזה לעשר שנים ולא לחמש שנים.
טובה פינקלשטיין: ככל שהתקופה ארוכה יותר הורדנו עוד את המחיר.
טובה פינקלשטיין: אתמול היינו בפגישה עם מר רטנר, סגן בכיר לחשב הכללי במשרד האוצר, ונביא לוועדה את המקבצים שבהם יכולנו להגיע להסכמה עם היזם – תוך כדי חיוב היזם בשיפורים, בשיפוצים ובהתאמות.
צבי הנדל: על כל הטוב – תבורכו.
טובה פינקלשטיין: תודה.
טובה פינקלשטיין: זה הרקע.
טובה פינקלשטיין: היום, במעבר מתקופה של חמש שנים לתקופה של עשר שנים נוריד כמובן את המחירים.
טובה פינקלשטיין: המצב בשוק הרי השתנה ללא הכר.
טובה פינקלשטיין: החידוש הראשון הוא מקבץ באר-שבע.
טובה פינקלשטיין: אני מזכירה את העניין של הגבעה הצרפתית.
טובה פינקלשטיין: היזם שם לא מוכן לרדת במחיר ודורש מחיר אסטרונומי.
טובה פינקלשטיין: אם נוותר במקום אחד ניצור ציפייה של קבלנים ולא נוכל להוריד מחירים.
טובה פינקלשטיין: לענייננו: נפגשנו עם מר זק"ש ושותפו מר עמר לא מעט.
טובה פינקלשטיין: ניסינו להגיע להסכמות על המחיר.
טובה פינקלשטיין: למרבה הצער לא הצלחנו בכך.
טובה פינקלשטיין: הרף התחתון שמר זק"ש היה מוכן לרדת אליו הוא 700$ לחודש.
טובה פינקלשטיין: הסכום שמשולם היום הוא 830$ - וזה מחיר שהמדינה לא יכולה להמשיך לשלם.
חביב קצב: היזם מוכן לחתום על חוזה לפי סכום של 830$ כולל כל ההוצאות או לפי סכום של 700$ לא כולל הוצאות והכול ובתנאי שהחוזה יהיה לעשר שנים.
טובה פינקלשטיין: ברור שהשיקול העיקרי הוא טובת העולים.
טובה פינקלשטיין: לא נפקיר אותם ואין על כך ויכוח.
טובה פינקלשטיין: אולם לא נוכל להיכנע למין "סחיטה" – כך אנחנו חשים – של הקבלן, שנהנה מהעובדה שהעולים גרים במקום וחוששים מאוד לגורלם.
טובה פינקלשטיין: לכן הצטרכנו למצוא דרך ביניים בין דרישות הקבלן לבין התחושה הזאת שלנו.
אלכסנדר צינקר: באיזה סכום מוכנים לחתום במשרד הקליטה?
טובה פינקלשטיין: נאמר זאת מיד.
טובה פינקלשטיין: זה לא סוד.
טובה פינקלשטיין: ראינו שאנחנו בבעיה ואין לנו מקבץ זמין להיום – כי במכרז הקודם בבאר-שבע זכה יזם שהדירות שלו יהיו מוכנות רק בעוד שנה.
טובה פינקלשטיין: לכן חיפשנו פתרון אחר.
טובה פינקלשטיין: הצענו לקבלן להאריך את החוזה לשנה בתנאים הקיימים, כלומר ב830-$ לחודש.
טובה פינקלשטיין: יש שם 16 דירות של שלושה חדרים עם שירותים כפולים שגרים בהם בודדים.
טובה פינקלשטיין: הצענו להאריך בשנה את החוזה; הרי הסטודנטים שהגיעו ללימודים השנה כבר מסודרים קרוב לוודאי ולא ימלאו את הדירות הללו, ולנו מצדנו כדאי להמשיך את החוזה וכך למצוא פתרון לדיירים ולא לטלטל אותם.
טובה פינקלשטיין: וכל זאת אף-על-פי שהמחיר הזה גבוה ממחיר השוק, כך לכל הדעות.
טובה פינקלשטיין: מר זק"ש סירב לכך.
טובה פינקלשטיין: ניתן לראות שניסינו ככל האפשר לא לפגוע בעולים.
טובה פינקלשטיין: לאחר שלא הצלחנו להגיע להסכם מצאנו אתמול פתרון.
טובה פינקלשטיין: הוא סוכם באופן עקרוני אך לא חתמנו עדיין על מסמכים – כי ידענו שנגיע היום לוועדה זו ואין לנו כוונות לעשות מחטף: הקבלן הזה בונה מגדל מגורים של 15 קומות בשכונה ה' בבאר-שבע, שהיא שכונה טובה משכונה ד'.
טובה פינקלשטיין: הוא מספק לנו 195 יחידות דיור במגדל הזה, מעבר ל80- היחידות של הקבלן הזה.
טובה פינקלשטיין: הדירות יהיו מוכנות בעוד שנה.
טובה פינקלשטיין: מסביב לבניין יש פארק של 3 דונם.
טובה פינקלשטיין: זה מקבץ טוב.
טובה פינקלשטיין: אנחנו חשבנו לגשר על השנה הזאת בהארכת החוזה עם מר זק"ש, אך הוא סירב.
טובה פינקלשטיין: ההסכמות הן שהקבלן שוכר את הבניינים בסכום של 2,250 ש"ח לחודש ליחידה למשך עשר שנים – הסכום בדולרים הוא 490$.
וילמה מאור: החוזה עם הקבלן החדש הוא לעשר שנים?
טובה פינקלשטיין: כן.
טובה פינקלשטיין: וכאמור הסכום הוא 490$.
טובה פינקלשטיין: יש הבדל עצום בין הסכום הזה לבין הסכום שנדרש על-ידי הקבלן הנוכחי.
טובה פינקלשטיין: השאלה היא איך מגשרים על השנה הקרובה.
טובה פינקלשטיין: בבאר שבע יש שני בתי מלון: מלון "פרדייז" ומלון "נאות מדבר".
טובה פינקלשטיין: הוסכם שהקבלן החדש ישכור על חשבונו חדרים בשני בתי המלון האלה.
טובה פינקלשטיין: הוא יספוג הוצאות עצומות השנה.
טובה פינקלשטיין: למגורי זוגות יצורפו שני חדרים – השטח שיעמוד לרשותם יהיה של 54 מטרים נטו בערך; באחד מחדרי השירותים של שני החדרים הללו ייבנה מטבח.
טובה פינקלשטיין: הקבלן יפתח פתח בין שני החדרים.
חביב קצב: ההוצאות של הקבלן גבוהות מאוד.
טובה פינקלשטיין: נכון, אבל זה משתלם לו בטווח הרחוק.
טובה פינקלשטיין: הדיירים הבודדים יקבלו חדר ולא שני חדרים.
טובה פינקלשטיין: מלון "פרדייז" נמצא במרכז העיר.
טובה פינקלשטיין: מלון "נאות מדבר" לא נמצא במרכז ממש ולכן הקבלן יעמיד על חשבונו כלי רכב שייקח את העולים למרכז העיר, והנהג יהיה דובר רוסית.
טובה פינקלשטיין: הוא מעמיד על חשבונו גם מקום לאכסון חפציהם של הדיירים.
טובה פינקלשטיין: הקבלן מתחייב לאכסן לכל אחד מהם את החפצים.
טובה פינקלשטיין: דיברתי אתו גם על ביטוח והוא אמר שהוא יספוג גם את זה.
צבי הנדל: ראית את המכתב שלפנייך, עו"ד פינקלשטיין?
צבי הנדל: אני מבקש שתקראי אותו.
צבי הנדל: אתם יודעים משהו על זה?
טובה פינקלשטיין: אנחנו לא יודעים, אבל זה לא משנה את הבעיה.
צבי הנדל: אחרי שיחת טלפון ביקשתי שהדברים יישלחו לי בכתב.
צבי הנדל: נטען כאן שסגן ראש העיר נשלח על-ידי סגן השר.
טובה פינקלשטיין: לא היו דברים מעולם.
טובה פינקלשטיין: דיברתי עם סגן השר לקליטת עלייה בלילה.
צבי הנדל: מר בורוכוב שיקר?
טובה פינקלשטיין: נכון.
צבי הנדל: טוב, אני לא מחלק ציונים.
טובה פינקלשטיין: כמובן, מעבר העולים ימומן על-ידי המשרד לקליטת עלייה.
טובה פינקלשטיין: העולה לא יצטרך לשאת בהוצאות ההעברה – לא למלון ולא לדירות אחר כך.
טובה פינקלשטיין: הדירות במלון תהיינה ברמה גבוהה מאוד: שני חדרי מלון מחוברים ומטבח.
צבי הנדל: אסכם את הנתונים שנמסרו, גם כדי שח"כ שטרן יהיה בתמונה: עד עכשיו המחיר היה 830$ והקבלן הסכים לרדת לסכום של 700$.
צבי הנדל: המשרד לקליטת עלייה יצר קשר עם קבלן, שאמנם הדירות שלו יהיו מוכנות בעוד שנה, אך הוא מוכן לבצע את הפרויקט בסכום של 490$ בערך.
יורי שטרן: בתנאים של הקבלן הקודם?
טובה פינקלשטיין: בתנאים טובים יותר.
טובה פינקלשטיין: אמנם במקבץ הזה יש דירות של שלושה חדרים ובמקבץ החדש ניקח דירות של שני חדרים, אך זאת משום שזה הסטנדרט שלנו לזוגות.
צבי הנדל: אשלים נתונים לחבריי: לפי מה ששומעים כאן אפשר לחשוב שיש עסק עם גנב.
טובה פינקלשטיין: חס וחלילה.
טובה פינקלשטיין: הוא איש עסקים.
צבי הנדל: איש עסקים הגון.
צבי הנדל: מאוד מרוצים ממנו.
צבי הנדל: אני מקבל טלפונים בעניינו, בלי מתווכים.
צבי הנדל: אני מבין שגם חברי הכנסת מקבלים טלפונים כאלה, כי הם כל הזמן לוחצים עליי.
מרינה סולודקין: אני לא מקבלת טלפונים עם תלונות.
מרינה סולודקין: בדרך כלל אני הראשונה שמקבלת תלונות.
צבי הנדל: אני מקבל טלפונים חיוביים.
צבי הנדל: אני מבקש להתקדם בעניין הזה.
צבי הנדל: אני רוצה שאנשי המשרד לקליטת עלייה יבינו: יש כאן בעיה מובנית שאיש לא אשם בה.
צבי הנדל: זה לא מצב של צד טוב וצד רע.
צבי הנדל: הקבלן הזה בעצם בנה את הבתים לסטודנטים.
צבי הנדל: שיטת הבנייה הייתה שלכל שלושה חדרים יש שני חדרי שירותים וחדר מטבחון אחד.
צבי הנדל: סטודנטים לא צריכים מטבח גדול והדירות לא נבנו לעולים.
צבי הנדל: המרחב בדירות הוא כזה שאם נבדוק את המחירים הזולים ביותר של משרד הקליטה בבנייה ברמה הזאת לפי מטר, אלה יהיו הדירות הזולות ביותר.
צבי הנדל: אך את משרד הקליטה, ובצדק, זה לא מעניין.
צבי הנדל: משרד הקליטה קונה יחידת דיור למשפחה, ולא משלם לפי מטרים.
צבי הנדל: לא מדובר כאן בקבלן עקשן שרוצה להרוויח כסף ולא במשרד ששומר על הכסף.
צבי הנדל: אנחנו בישיבה סגורה.
צבי הנדל: סגן השר ביקש שהישיבה תהיה סגורה, ואני מעריך זאת, אך לי יש הרגשה מאוד לא טובה – אני אומר זאת בגלוי.
צבי הנדל: קודם כול, בעזרת השם יבואו עוד עולים, ולכן טוב שהקבלן החדש בונה עוד דירות; כך לא נצטרך דיור פרוביזורי כמו בעבר.
צבי הנדל: עובדים חזק על העלאת עולים נוספים לארץ, ואם המצב הכלכלי ישתפר בוודאי יחול שינוי.
צבי הנדל: השאלה היא אם לא עלינו כאן על עץ גבוה שאין בינו לבין לחץ של קבלנים אחרים שום דבר – כי איש מהם לא יוכל להתלונן על העדפת היחידות הקיימות במחיר שהוצע אם מודדים לפי מטרז'.
צבי הנדל: הדירות האלה הן דבר ייחודי.
צבי הנדל: השאלה היא אם אפשר לפתור את הבעיה הכספית בעתיד בכך שיוכנסו לדירות הללו בודדים.
צבי הנדל: במקרה של בודדים המחיר כבר מתחיל להיות אחר.
צבי הנדל: הגיוני יותר שבודדים יסתדרו בשיטה הזאת.
צבי הנדל: ואז הפערים יצטמצמו באופן משמעותי.
צבי הנדל: נראה לי שאנחנו מטלטלים אנשים מתוך בניין שהם מאוד מרוצים ממנו.
צבי הנדל: גם המשרד לקליטת עלייה מסגן השר ומטה מרוצה מהשירות שניתן על-ידי הקבלן.
צבי הנדל: נראה שהאדם עושה עם העולים עוד כמה דברים ברמה החברתית מעבר למה שהוא נדרש על-פי החוזה.
צבי הנדל: לי אין רווח בכל העניין ואני לא רוצה שיטענו שאני נכנס למשא ומתן, אך נראה לי שבנושא הזה – וכאן כולנו באותו צד של המתרס – קצת החמרנו עם עצמנו, אולי מפחד ח"כ פורז ואחרים, שהעלו בזמנו את הטענה שמקבצי הדיור הם בזבוז כספי ציבור.
צבי הנדל: עברנו כבר כמה אנשים שנזפו בנו, ואני לא בטוח שבמקרה הזה היינו צריכים להתעקש עד כדי טלטול העולים למלון ולדירה – כשהם נמצאים במקום שהם מאוד מרוצים ממנו.
צבי הנדל: הקבלן מוכן לרדת במחיר ב35%- מבחינה ראלית.
טובה פינקלשטיין: זה לא נכון.
טובה פינקלשטיין: הקבלן מוכן לרדת לסכום של 700$ אך לא לספוג את הוצאות החשמל, המים וכולי.
צבי הנדל: אם כן זאת ירידה של 20%, או משהו דומה.
צבי הנדל: בכל מקרה יש שכל בדרישתו.
צבי הנדל: זאת לא עקשנות סתם; הקבלן הזה נותן דירה גדולה יותר.
צבי הנדל: במהלך השנה הקרובה, שבה ממילא מוכנים לשלם לו, אפשר להחליף את הדיירים ולהכניס למקום יחידים.
צבי הנדל: בינתיים הבית האחר יהיה מוכן ויהיה אפשר לנייד.
צבי הנדל: פעם הייתי גם בצד של המבצעים – כראש רשות.
צבי הנדל: אני יודע, לא פעם הצליחו להעלות אותי על עץ גבוה והיה קשה להוריד אותי ממנו.
טובה פינקלשטיין: זה לא המצב שלנו.
טובה פינקלשטיין: אני מצהירה.
צבי הנדל: אם בסופו של דבר הקבלן אומר שהוא מוכן להוריד עוד את המחיר ולהגיע לסכום של 650$ - ובטלפון הוא אמר לי שעל ההפרש הזה יהיה בירור על-ידי צוות שהשר ימנה ולא על-ידי צוות מוסכם, נראה לי שאנחנו רואים צל הרים כהרים, כי מול האפשרות הזאת עומדת האפשרות לטלטל את העולים.
צבי הנדל: אנחנו עושים כאן סיבוב שאין בו צורך.
צבי הנדל: נכון, לא נכון שאין בו צורך באופן מוחלט; ודאי שיש שכל בפעולה של המדינה.
טובה פינקלשטיין: אתמול דיברתי עם יו"ר הוועדה ואמרתי לו שמבחינתו הקבלן מדבר על דירות שלושה חדרים, והוא צודק, אך לנו אין צורך בשלושה חדרים.
צבי הנדל: נכון, אבל בסופו של דבר יש לנו נכס שאנחנו יכולים לאכלס בו גם בודדים והעולים שמתגוררים שם מאוד נהנים מהקבלן.
צבי הנדל: אספר לכם בגלוי למה אני מתלהב מהמגורים האלה.
צבי הנדל: ראשית העולים מתקשרים אליי, ובשל כך השתמשתי קצת ביידיש שלי ושברתי את השיניים שלי; אבל לכולנו הרי אכפת מהעולים.
צבי הנדל: אבל נוסף על כך קיבלתי שני טלפונים.
צבי הנדל: ח"כ אלי כהן, שאני מעריך מאוד, התקשר אליי בעניין זה, וקיבלתי שיחת טלפון נוספת מיהודי בבאר שבע שיש לו פרויקט ענק של חלוקת מזון.
צבי הנדל: יש לו מפעל הזנה בחינם כבר חמש שנים וכל אנשי שכונה ד' מגיעים אליו.
צבי הנדל: הוא מגייס תרומות ואחד מגדולי התורמים שלו הוא מר זק"ש.
צבי הנדל: הוא סיפר לי שמר זק"ש מאוד מוטרד מהסיפור ומהתחושה שלא מאמינים ביושרו.
צבי הנדל: הוא אמר לי: אני לא יודע על מה מדובר אבל האיש צדיק וטהור.
חביב קצב: לא חלקנו על יושרו של האדם וגם לא על הדברים הטובים שהוא עושה.
צבי הנדל: אפשר להגיע למצב שייכנסו לבניינים הללו בודדים ואז הבעיה נפתרת.
חביב קצב: יש לנו ניסיון מר בנושא זה.
חביב קצב: העולים היחידים מתנגדים מאוד לכך, אף-על-פי שיש במקום שני חדרי שירותים.
חביב קצב: אתה לא יודע מה הם עושים לנו, ח"כ הנדל.
חביב קצב: הם אומרים שלא באו ארצה כדי לחיות כמו שחיו בחו"ל.
יורי שטרן: כל הגישה הזאת בעייתית, ואני לא מדבר על מר קצב או על עו"ד פינקלשטיין באופן אישי.
יורי שטרן: הגישה בעייתית: חשבנו שמדובר באנשים ולא בחפצים.
יורי שטרן: מחליטים להעביר אותם מהדירה לבית המלון ואחר כך לעוד דירה.
יורי שטרן: אלה אנשים מבוגרים.
יורי שטרן: כל מעבר כזה מטריד אותם.
יורי שטרן: אפילו אם ישלמו להם על המעבר זה יקצר להם את החיים.
יורי שטרן: זה מחיר גבוה מדי בשבילם.
יורי שטרן: אולי המשרד לקליטת עלייה טעה כששכר את הדירות בתחילה.
יורי שטרן: הרי המשרד ידע שמדובר בשלושה חדרים.
יורי שטרן: אך הטלטלה עלולה לגמור למישהו מהם את החיים, חס וחלילה, ועל כולנו תהיה האשמה.
יורי שטרן: חוץ מזה יש כאן הרעת תנאים.
יורי שטרן: נכון שהמשרד לקליטת עלייה אינו מציע דירות של שלושה חדרים לפי הסטנדרט, אבל המשרד הסכים בזמנו למבנה כזה.
יורי שטרן: כעת מעבירים את העולים לאזור אחר אחרי שהם התרגלו לחיות במקום מסוים במשך חמש שנים.
יורי שטרן: זאת מערכת חברתית מסוימת והורסים אותה ביד גסה.
יורי שטרן: מקטינים את הדירות אך העולים משלמים את אותו המחיר.
יורי שטרן: האנשים הופכים כאן לחפצים.
יורי שטרן: איש לא חשב על הנושא הבעייתי הזה לקראת היציאה למכרז החדש.
יורי שטרן: אני קורא לכם לעשות שני דברים: ראשית למנוע את המעבר למלון בצורה זו או אחרת.
צבי הנדל: זה בלתי אפשרי.
צבי הנדל: המשרד לקליטת עלייה ניסה לעשות זאת.
צבי הנדל: הציעו לתת לקבלן לשנה אחת את המחיר הישן, אבל לא בחוזה לעשר שנים, והוא לא הסכים.
צבי הנדל: אני לא יודע למה.
יורי שטרן: השלב הזה, שלב המלון, יטלטל מאוד את האוכלוסייה.
יורי שטרן: צריך למנוע זאת, אינני יודע איך ובאיזה סיכום.
יורי שטרן: שנית אם האנשים עוברים לתנאים פחות טובים לפחות ההשתתפות שלהם צריכה להיות פחותה.
יורי שטרן: הם לא אשמים שהם התגוררו במשך חמש שנים בפאר מיותר, אולי, וכעת הם עוברים למקום פחות טוב.
יורי שטרן: המשרד לקליטת עלייה חוסך כאן כסף – וחלק מהחיסכון צריך להתגלגל לפתחם של העולים.
יורי שטרן: כך לפחות תהיה איזושהי הצדקה למעבר.
מרינה סולודקין: אני מסכימה עם ח"כ שטרן.
מרינה סולודקין: האנשים הם לא חפצים, וכאן יש צורך בשני מעברים.
מרינה סולודקין: אך יש כאן דבר מוזר: הקבלן פונה לכנסת, והכנסת כאילו עושה צעד במשא ומתן מקצועי בין המשרד לקליטת עלייה לבין הקבלן.
מרינה סולודקין: שנית לי מוזר מאוד ש80- דירות בבאר שבע הדיירים לא שלחו מכתב ברוסית לאיש מאתנו – ואני מקבלת מכתבים אפילו כשעולה נופל ברחוב.
דוד שכטר: זאת הכוונה.
דוד שכטר: זה בציניות.
צבי הנדל: אתה חושב שהאנשים שגרים שם מרוצים מהעניין?
חביב קצב: הדיירים מרוצים מאוד מהמקום.
טובה פינקלשטיין: אך ברור שהם לא מרוצים מהמעבר.
צבי הנדל: אנחנו לא עושים פופוליטיקה מהעניין.
מרינה סולודקין: לא ראינו מכתב ברוסית.
אלכסנדר צינקר: יש לי לשכה בבאר שבע, הייתי במקבץ, בכל יום שישי אני שם.
אלכסנדר צינקר: יש לי מכתבים ובאים אליי אנשים בעניין זה.
מרינה סולודקין: אז למה אתה לא עשית את הישיבה אלא הקבלן?
צבי הנדל: לא רק הקבלן דיבר איתי.
צבי הנדל: גם ח"כ נודלמן דיבר איתי.
אלכסנדר צינקר: פניתי לסגן השר אדלשטיין לפני כחודש ולא קיבלתי תשובה.
מרינה סולודקין: לא ברור לי המצב הזה.
מרינה סולודקין: אני רואה בכך לובי ופוליטיזציה.
מרינה סולודקין: שלישית זה היה עניין ציבורי ועניין של בחירות.
מרינה סולודקין: האשימו את משרד הקליטה ואת סגן השר אדלשטיין בראשו, בבחירות 1999, שמחירי המקבצים גבוהים מדי.
מרינה סולודקין: טענו שכל נושא המקבצים הוא עניין לא נכון.
מרינה סולודקין: השרה יולי תמיר המכובדת עשתה ועדת חקירה כדי לבדוק אם היו קומבינות.
מרינה סולודקין: הוועדה המכובדת מצאה שנושא מקבצי הדיור הוא פתרון יחיד במדינה שלא רוצה לבנות דיור ציבורי.
מרינה סולודקין: לדעתי על גבם של המקבצים הראשונים עשו קמפיין שלם של טענות על בזבוזים של כספי ציבור.
מרינה סולודקין: ראינו זאת בתחילת שנת 2002.
מרינה סולודקין: ראינו איזה מקבצים יש.
מרינה סולודקין: לדעתי הורדת המחירים על-ידי המשרד לקליטת עלייה היא כמו משימה, משהו שהם צריכים לעשות.
מרינה סולודקין: אני מרגישה שמאחורי הגב של הקבלן יש אינטרסים.
מרינה סולודקין: אלה אינטרסים פוליטיים שקוראים לו שלא להסכים לשנה נוספת.
מרינה סולודקין: אני חושבת שאלה אינטרסים מקומיים.
מרינה סולודקין: אנחנו יודעים שיש אינטרסים בבאר-שבע.
צבי הנדל: הכוונה למר בורוכוב?
מרינה סולודקין: מר בורוכוב מצד אחד, אחרים מצד אחר.
צבי הנדל: אבל מר בורוכוב אמר לקבלן אתמול שאם יוריד 50$ הכול יסתדר.
מרינה סולודקין: אני לא יודעת אם הוא אמר את זה ואני לא חושבת שהוא מוסמך לכך.
מרינה סולודקין: בסופו של דבר אני לוחצת, גם על המשרד לקליטת עלייה וגם על אחרים שמשתתפים במשחק הגרוע הזה, לחשוב קודם כול על אפשרות שלא תהיה תחנת ביניים.
מרינה סולודקין: אם יש אנשים שיכולים להשפיע על הקבלן להאריך את התקופה בשנה, זה יהיה טוב.
צבי הנדל: דיברתי עם אנשים בבאר-שבע, דיברתי גם עם ח"כ אלי כהן.
צבי הנדל: ניסו לשכנע אותו בזה.
צבי הנדל: הכי קל להטיל רפש כשיש בעיה, ואז אני צריך להתגונן.
צבי הנדל: אני לא מתגונן.
מרינה סולודקין: לא הייתה מילה.
מרינה סולודקין: ניתחנו את המצב מבחינת העולים.
אלכסנדר צינקר: אני לא יכול לומר משהו חדש.
אלכסנדר צינקר: אני חושב שהמעבר הזמני לשנה הוא דבר קשה מאוד לאנשים האלה.
אלכסנדר צינקר: והמעבר למלון קשה פי שניים.
אלכסנדר צינקר: אנחנו צריכים לראות: אם אי-אפשר למצוא תנאים שהקבלן מסכים להם להארכה בשנה אולי אפשר למצוא פתרון בלי בית מלון.
טובה פינקלשטיין: אין לנו פתרון כזה.
טובה פינקלשטיין: חיפשנו.
טובה פינקלשטיין: אילו היה לנו פתרון זמין, היינו פונים אליו.
צבי הנדל: כמה אנשים מאזור הדרום מחפשים דיור כזה?
חביב קצב: לפחות מאות.
צבי הנדל: ח"כ סולודקין צדקה בדבר אחד.
צבי הנדל: גם אני הגנתי על הדיור הציבורי.
צבי הנדל: בכנסת היה "עליהום" מסיבות שונות על הדיור הציבורי.
צבי הנדל: נכנסנו למין אמביציה – סגן השר אדלשטיין הוא המבצע ולכן היא הייתה בעיקר שלו – להוכיח שמותחים את החבל למטה ככל האפשר.
צבי הנדל: בכל הכבוד לכל המזנבים בנו בנושא הדיור הציבורי, בסופו של דבר אנחנו צריכים לתת את הפתרונות.
צבי הנדל: ח"כ פורז ידידי הטוב וחבר מפלגתו יכולים לצעוק עד מחר.
צבי הנדל: אך הם אינם האחראיים למתן פתרונות.
צבי הנדל: אתם ואני אחראיים בנושא זה.
צבי הנדל: וסגן השר אדלשטיין אחראי מעל כולנו.
צבי הנדל: מאות עולים מחכים.
צבי הנדל: בעוד שנה יקום הבניין.
צבי הנדל: נגמרו לי המילים בעניין זה.
צבי הנדל: אם אומרים שאין תקופת המתנה – זה עניין אחר.
טובה פינקלשטיין: אבל הקבלן דורש שנתחייב ל700-$ לחודש לעשר שנים.
טובה פינקלשטיין: אלה מחירים בלתי סבירים בשבילנו, ואני לא מדברת על טיבה של הדירה הספציפית.
צבי הנדל: אין כאן השלכות רוחב, אלה דירות יחידות.
צבי הנדל: איש לא יוכל לטעון שהמחיר גבוה כי כאן ניתנות דירות של שלושה חדרים ולא דירות של שני חדרים.
טובה פינקלשטיין: אבל אנחנו לא צריכים דירות כאלה.
צבי הנדל: נכון, אבל גם אין חשש שקבלנים אחרים ידרשו את אותו סכום, כי הם נותנים דירות אחרות, בלי שני חדרי שירותים ובלי תוספי הלוואי.
טובה פינקלשטיין: הפער בין 490$ ל700-$ הוא גדול.
צבי הנדל: אך כך גם הפער בין דירות של שלושה חדרים לדירות של שני חדרים ובין דירות שיש בהן חדר שירותים אחד לבין דירות שיש בהן שני חדרי שירותים.
צבי הנדל: ונושא תקופת המעבר הוא נושא חשוב.
צבי הנדל: והעובדה שמאות משפחות מחכות לדיור ציבור ואין דירות לתת להן – גם זו בעיה.
ויקטור בריילובסקי: אני חושב שאנחנו כל הזמן מדברים באותו כיוון.
ויקטור בריילובסקי: אם אפשר לפעול ברוח שהיו"ר הציע: לעשות חוזה עם הקבלן הזה ובעוד שנה להעביר את האנשים למקום חדש – זה עדיף.
טובה פינקלשטיין: הקבלן לא מוכן לכך.
ויקטור בריילובסקי: בעתיד יהיה אפשר להשתמש במקומות הללו לעולים אחרים, אולי בודדים, אולי משפחות.
טובה פינקלשטיין: אלה קשישים בלבד, אין משפחות.
טובה פינקלשטיין: מדובר בזוגות או בבודדים ולא במשפחות.
טובה פינקלשטיין: בזמנו היו דירות שכורות של עמידר, דירות מחולקות, וניסינו אותן.
טובה פינקלשטיין: זה היה ניסיון מר מאוד.
חביב קצב: יש בעמידר יותר מ2,000- דירות של שלושה חדרים שלא גרים בהן.
חביב קצב: אלה דירות שלא לאכלוס.
חביב קצב: לא מאפשרים לאכלס שם דיירים.
חביב קצב: יש למעלה מ200- דירות מחולקות כאלה שמאוכלסות שאיננו יודעים איך להתמודד עמן: הרי לא נפנה אותן בכוח, לא נזרוק אנשים מבוגרים החוצה.
אלכסנדר צינקר: הייתי במקום, ראיתי אותו ודיברתי עם אנשים.
אלכסנדר צינקר: יש במקבץ גם טיולים, קונצרטים והכול בסדר שם.
אלכסנדר צינקר: המשרד לקליטת עלייה עשה בשנת 1996 עבודה טובה.
אלכסנדר צינקר: אמנם לא היו מכרזים, אבל זה פרויקט טוב.
אלכסנדר צינקר: מאחורי המספרים 830$ או 700$ עומדים אנשים.
אלכסנדר צינקר: אחד שם כבר קיבל התקף לב.
אלכסנדר צינקר: הדיירים מחכים כל הזמן לראות אם יהיה חוזה או לא יהיה חוזה.
אלכסנדר צינקר: האדם הזה הוא בן שבעים ובכל יום חושש ואינו יודע אם יישאר במקבץ.
אלכסנדר צינקר: זה משפיע.
אלכסנדר צינקר: גם ביום שישי הקרוב אני אמור להיות שם ולדבר עם אנשים.
אלכסנדר צינקר: לפי החוזה נשאר עוד שבוע אחד.
אלכסנדר צינקר: הדיירים שואלים מה לעשות ואני לא יודע מה להשיב.
טובה פינקלשטיין: נכון, המועד הוא 5 בנובמבר.
טובה פינקלשטיין: אני מבקשת לחדד את הבעיה, להראות כמה הדברים סבוכים.
טובה פינקלשטיין: אני רוצה לומר כמה מילים בנושא פסגת זאב.
צבי הנדל: אחר כך, אנחנו יודעים שאתם טהורים, אך אנחנו מבקשים לפתור כעת את הבעיה.
חביב קצב: זה מצב מורכב מאוד, כמו שיו"ר הוועדה אמר.
חביב קצב: ישבנו על המדוכה כמה חודשים.
חביב קצב: הצלחנו למזער את הבעיה עד כמה שניתן ולהקל על העולים את המעבר.
חביב קצב: דיברנו עם היזמים על המעבר לבתי המלון.
חביב קצב: יכולנו להסתפק בדירת חדר לזוג עולים – אך דרשנו לאחד שני חדרי מלון יחד, כדי שהנחיתה לחדרים האלה תהיה רכה.
חביב קצב: התנאים בבתי המלון יהיו טובים מאוד, משופרים אפילו.
חביב קצב: לא תהיה הרעת תנאים.
חביב קצב: אתמול דנו בנושא ונמשיך לדון בכך.
חביב קצב: נדאג לכך שיהיה יותר טיפול ושיותר אנשים שלנו ילוו את הדיירים.
חביב קצב: לעניין ההשתתפות של הדיירים: הם משלמים גרושים בכל מקרה, ואין הרעת תנאים.
צבי הנדל: ציפיתם שהקבלן ירד ל500-$?
טובה פינקלשטיין: ציפיתי שהוא ירד עוד בסכום, אך לא ל500-$.
חביב קצב: ציפינו שהוא ירד עוד בסכומים.
חביב קצב: אך היום כבר יש לנו הצעה ל490-$.
חביב קצב: חשוב להבהיר שהמעבר הוא לא על חשבון הממתינים.
חביב קצב: אנחנו יוצאים למכרזים.
חביב קצב: חשוב לי להבהיר זאת.
חביב קצב: אלה שני מישורים נפרדים.
חביב קצב: לא לוקחים כסף מפתרונות נוספים ומשקיעים אותו כאן.
חביב קצב: אלא אלה הפתרונות לאנשים הללו.
חביב קצב: יש לנו כסף נוסף לפתרונות חדשים.
צבי הנדל: אבל אין דירות.
חביב קצב: אך אנחנו יוצאים למכרזים.
חביב קצב: יש שני מקבצים בבאר שבע שצריכים להתקבל בתוך שנה, נוסף על המקבץ הזה.
חביב קצב: יכולנו להחליט שלא ניקח מקבץ חדש כי בעוד שנה יתקבלו שני מקבצים, ולכן נשים את העולים בבית מלון ונעביר אותם למקבצים העתידיים.
חביב קצב: אך לא עשינו זאת: שכרנו מקבץ נוסף כדי שלא לפגוע בממתינים.
טובה פינקלשטיין: אנחנו מקבלים שם 195 דירות.
חביב קצב: כלומר, זה לא על חשבון הממתינים, לא על חשבון המכרזים הנוספים.
חביב קצב: אין פגיעה בדיירים העתידיים.
חביב קצב: להפך: במעבר הזה זכינו ביותר מ100- פתרונות נוספים.
חביב קצב: נעשה הכול כדי להקל על הדיירים.
צבי הנדל: התוצאה היא שמטלטלים את העולים מהבתים.
חביב קצב: אין לנו בררה.
צבי הנדל: למה ציפיתם?
צבי הנדל: איזה סכום חשבתם שהקבלן ידרוש לדירות של שלושה חדרים ושני חדרי שירותים?
טובה פינקלשטיין: הקבלן יכול לדרוש כרצונו.
חביב קצב: זה לגיטימי, אנחנו לא כועסים עליו.